**Maria Drockila** (s. 1977 Kotka) on suomalainen yrittäjä ja Miss Suomi -kilpailun perintöprinsessa. 

Drockila valittiin vuoden 1997 Miss Suomi -kilpailun toiseksi perintöprinsessaksi. Pian kisojen jälkeen kävi ilmi, että hän oli viisi vuotta aiemmin, 14-vuotiaana, syyllistynyt Kouvolan rautatieasemalla erään ikätoverinsa pahoinpitelyyn lyömällä ja potkimalla sekä vetämällä tätä hiuksista. Drockila luopui perintöprinsessan tittelistään muutama kuukausi myöhemmin, kun Spede Pasanen teki hänestä Spede-yhtiöiden toimitusjohtajan. Drockilan ja Pasasen tutustutti toisiinsa silloinen Apu-lehden seurapiiritoimittaja Maria Schulgin, joka alun perin oli kehottanut Drockilaa osallistumaan Miss Suomi -kilpailuun. Vuonna 1998 hän perusti oman yrityksen, kynttilöitä valmistavan Maria Drockila Oy:n. Maria Drockila valittiin Suomessa vuoden nuoreksi yrittäjäksi vuonna 2006.

Drockila nimitettiin vuonna 1997 Spede-yhtiöiden toimitusjohtajaksi. Vain 19-vuotiaan, vailla minkäänlaista kaupallisen alan koulutusta olleen Drockilan tulo johtamaan yhtiöitä, joiden liikevaihto oli vuonna 1996 ollut 27 miljoonaa markkaa, aiheutti suuren julkisen kohun. Pasanen halusi tehdä Drockilasta yrityksensä keulakuvan, mutta käytännössä Pasanen johti sitä edelleen itse taka-alalta. Pasasen ja Drockilan suhteen laatua spekuloitiin tiiviisti julkisuudessa. Yleisesti uskottiin heidän seurustelevan. Toisen sitkeästi kiertäneen huhun mukaan Pasanen ja häntä 48 vuotta nuorempi Drockila olisivat olleet isä ja tämän salattu tytär. Tosiasiassa Drockilalla oli työn ulkopuolella oma elämänsä ja hän seurusteli koko ajan missiaikaisen poikaystävänsä kanssa. Talvella 2000 poikaystävä muutti Drockilan luo Espooseen Spede-yhtiöiden omistamaan asuntoon, jonka Drockila myöhemmin lunasti itselleen. Seuraavana vuonna pariskunta osti omakotitalon Porvoosta.

Syksyllä 1998 Drockilasta tuli myös Spedevene ja -suksi Oy:n toimitusjohtaja, ja yhtiön nimi muutettiin Maria Drockila Oy:ksi. Tämän yhtiön kautta Drockila tuotti Spede-tuotannolle ohjelman *Jokeri-Kymppitonni* sekä kuvaussihteeri-, ohjelma-assistentti- ja tuotantopäällikköpalveluja *Kymppitonni-*, *Bingolotto-* ja *Speden Spelit* -ohjelmiin. Heti nimenvaihdoksen jälkeen Drockila alkoi itse keskittyä kynttilöiden valmistukseen ja myyntiin. Drockila irtisanoutui Spede-Tuotannon toimitusjohtajan paikalta elokuussa 2001, ja samalla hän jätti myös televisiotyöt. Seura-lehdelle tuolloin antamassaan haastattelussa hän ei lainkaan maininnut Spede Pasasta, vain yhtiön, jossa hän oli työskennellyt.

Pasanen oli vuosien 1998–1999 aikana lainannut Drockilalle yhteensä 1 850 000 markkaa 30 vuoden laina-ajalla ilman korkoa. Pasasen 26. heinäkuuta 2000 laatiman testamentin mukaan Drockila saa velat anteeksi siten, että ne mitätöityvät ja raukeavat lopullisesti ja mitätöinnistä seuraava perintövero on maksettava kuolinpesän varoista. Speden tytär Pirre Pasanen ja Drockila riitelivät perintöveron maksamisesta ja 220 000 markasta, jotka Spede lainasi vielä Drockilalle testamentin teon jälkeen. He saivat riitansa sovittua ennen oikeudenkäyntiä.

Drockila oli vuosina 2004–2011 naimisissa Perheyritysten liiton puheenjohtajana toimineen Janne Timosen kanssa. Heillä on vuonna 2007 syntynyt tytär.

Vuonna 2012 Drockila sävelsi yhdessä serkkunsa Sofia Kososen kanssa kappaleen "Road of Light", jonka tuotto lahjoitettiin hyväntekeväisyyteen. Singlestä otettiin 10 000 kappaleen painos ja sitä myytiin Drockilan kynttilöiden myyntipisteissä.

Drockila osallistui televisiosarja *Diilin* kauden 2013 kilpailuun, jonka hän voitti. Tuolloin julkisuuden henkilöt kilpailivat Hjallis Harkimon johdolla. Kun Voice.fi -sivusto tiedusteli kilpailun yhteydessä Drockilalta hänen taannoista suhdettaan Spede Pasaseen, hän kieltäytyi kommentoimasta asiaa millään tavoin. Samoin hän kieltäytyi vuonna 2017 toimittaja Tuomas Marjamäen haastattelupyynnöstä tämän kirjoittamaa Spede Pasasen elämäkertaa varten.

Vuonna 2015 Maria Drockila Oy työllisti 167 henkilöä, sen liikevaihto oli 2,4 miljoonaa euroa ja toiminnan tulos 500 000 euroa. Yrityksen kotipaikka oli Orimattila.

Drockila ilmoitti joulukuussa 2019 julkaisemassaan Facebook-päivityksessä lopettavansa kynttilöidensä valmistuksen ja Maria Drockila Oy:n toiminnan muuttuvan kokonaan. Hän on kouluttautunut mentoriksi ja terapeutiksi ja jatkaa työtään sillä alalla.

Lähteet
-------

1. ↑  Maria Drockila: "Olen suuren muutoksen edessä" | Eeva *www.apu.fi*.  2.1.2020. Viitattu 7.1.2021.
2. ↑  Muistatko nämä missikohut?  10.4.2013. Iltalehti.
3. ↑  Tuomas Marjamäki: *Spede, nimittäin*, s. 354. Jyväskylä: Docendo Oy, 2017. ISBN 978-951-291-405-7.
4. ↑  Ex-missi Maria Drockila Spede-yhtiöiden toimitusjohtajaksi.  *Helsingin Sanomat*, 7.6.1997. Artikkelin verkkoversio. Viitattu 7.2.2010.
5. ↑  Marjamäki 2017, s. 354.
6. ↑  Yrityksen historia *mariadrockila.fi*.  Arkistoitu 4.10.2009. Viitattu 7.2.2010.
7. 1 2  Marjamäki 2017, s. 355.
8. 1 2  Maria Drockila riitelee Speden testamentista.  *Ilta-Sanomat*, 24. toukokuuta 2002. Artikkelin verkkoversio.
9. ↑  Marjamäki 2017, s. 356.
10. ↑  Petri Liukkonen: Pertti Pasanen (1930-2001)  2008. Kuusankosken kaupunginkirjasto.
11. ↑  Lahtonen, Miko: *Paparazzin päiväkirja*, s. 163-173. Jyväskylä: Kustannusosakeyhtiö Revontuli, 1998. ISBN 952-5170-03-9.
12. ↑  Paparazzi iski – Drockila luisteli polttareissa!.  *Seiska*, 3.9.2004. Artikkelin verkkoversio.  (Arkistoitu – Internet Archive)
13. 1 2  Marjamäki 2017, s. 361.
14. ↑  Marjamäki 2017, s. 360.
15. ↑  Marjamäki 2017, s. 357.
16. 1 2 3  Lager, Maria: Pirreä uhkaa 170 000 euron lasku.  *7 päivää*, 6. kesäkuuta 2002, 2002. vsk, nro 23, s. 12-13.
17. ↑  Riita Speden perinnöstä sovittiin viime hetkellä.  *Ilta-Sanomat*, 29. marraskuuta 2002.
18. ↑  Pirre Pasanen ja Maria Drockila sopivat perintöriitansa.  *Kaleva*, 8.8.2002. Artikkelin verkkoversio. [vanhentunut linkki]
19. ↑  Maria Drockila Ilonassa: "Tarvitsin tämän muutoksen" *Iltalehti.fi*.  22.10.2008. Viitattu 7.2.2010.
20. ↑  7 päivää: Ex-missi Maria Drockila eroaa *MTV3.fi*.  20.1.2011. Viitattu 29.4.2013.
21. ↑  Maria Drockila julkaisee hyväntekeväisyyslevyn *Uusimaa*.  2.12.2012. Viitattu 11.2.2013. [vanhentunut linkki]
22. ↑  Iltalehti: Maria Drockila päihitti Sedun!
23. ↑  Marjamäki 2017, s. 358.
24. ↑  Maria Drockila sulkee kynttiläpajansa 21 vuoden jälkeen – tekee urallaan täyskäännöksen *Ilta Sanomat*.  27.12.2019. Viitattu 27.12.2019.